b'\n_START_ARTICLE_\nVesirikkokasvit\n_START_SECTION_\nTuntomerkit\n_START_PARAGRAPH_\nVesirikkokasvit ovat ruohoja tai pieni\xc3\xa4 pensaita, jotka kasvavat kosteilla kasvupaikoilla. Kasvit eritt\xc3\xa4v\xc3\xa4t pihkaa. Lehdet ovat vastakkaisia, enemm\xc3\xa4n tai v\xc3\xa4hemm\xc3\xa4n hammaslaitaisia ja niiss\xc3\xa4 on rauhasia; korvakkeet ovat pieni\xc3\xa4 ja kalvomaisia. Pienet kukat ovat tavallisesti viuhkomaisissa ryhmiss\xc3\xa4, tavallisesti 5-6-lukuisia. Verhi\xc3\xb6 on eri- tai yhdislehtinen ja teri\xc3\xb6 kierteinen eli kontortti. Heteet sijaitsevat verhovastaisesti ja niit\xc3\xa4 on yht\xc3\xa4 monta tai kaksi kertaa niin monta kuin verholehti\xc3\xa4. Yhdislehtinen siki\xc3\xa4in koostuu 2-5 emilehdest\xc3\xa4, kussakin on paljon siemenaiheita; luotit ovat nystyisi\xc3\xa4. Hedelm\xc3\xa4 on kota, joka sis\xc3\xa4lt\xc3\xa4\xc3\xa4 vaihtelevissa m\xc3\xa4\xc3\xa4rin k\xc3\xa4yristyneit\xc3\xa4, melkein matomaisia siemeni\xc3\xa4. Alkio on enemm\xc3\xa4n tai v\xc3\xa4hemm\xc3\xa4n linssinmuotoinen.\n_START_SECTION_\nLevinneisyys\n_START_PARAGRAPH_\nVesirikkokasvien heimo on levinnyt miltei koko maapallolle arktisia alueita lukuun ottamatta, enimm\xc3\xa4lt\xc3\xa4\xc3\xa4n kuitenkin tropiikkiin. My\xc3\xb6s Suomessa on muutama vesirikkolaji (Elatine).\n_START_SECTION_\nLuokittelu\n_START_PARAGRAPH_\nVesirikkokasvit ja heimo Malpighiaceae kuuluvat Malpighiales-lahkossa samaan evoluutiohaaraan, jonka ominaisuuksia ovat mm. putkiloelementtien yksinkertaiset perforaatiot, t\xc3\xa4rkkelys- ja proteiinijyv\xc3\xa4sten puuttuminen siivil\xc3\xa4putkien plastideista, vastakkainen lehtiasento, viuhkomainen kukinto, kukkien kiertyminen yl\xc3\xb6salaisin, mesi\xc3\xa4isen puuttuminen, kotahedelm\xc3\xa4 ja v\xc3\xa4h\xc3\xa4inen endospermi siemeness\xc3\xa4. Heimot ovat voineet erota toisistaan noin (113-)98, 89(-85) tai (99.9-)86.1(-72.9) miljoonaa vuotta sitten. On arveltu, ett\xc3\xa4 kummankin heimon yhteisell\xc3\xa4 kantamuodolla olisi ollut vastakohtaiset kukat. Kummassakin heimossa esiintyy rauhasia lehdiss\xc3\xa4 ja pihkaa ja maitiaisnestett\xc3\xa4. _NEWLINE_Heimossa on kaksi sukua ja yhteens\xc3\xa4 35 lajia. 25 lajia on suvussa Bergia, kymmenen lajia on vesirikkoja (Elatine). Sukujen erilaistuminen heimon evoluutiossa lienee tapahtunut (76.3-)48(-25.1) miljoonaa vuotta sitten.'